भारत में कोरोना से मौत का आंकड़ा 50000 के पार, सबसे ज्यादा महाराष्ट्र में गईं जानें
भारत में कोरोना संक्रमण का हाहाकार जारी है। स्वतंत्रता दिवस की शाम देश में कोरोना संक्रमण के चलते जान गंवानों वालों की संख्या 50000 के पार पहुंच गई है।
भारत में कोरोना संक्रमण का हाहाकार जारी है। स्वतंत्रता दिवस की शाम देश में कोरोना संक्रमण के चलते जान गंवानों वालों की संख्या 50000 के पार पहुंच गई है। समाचार एजेंसी पीटीआई के अनुसार भारत में शनिवार को कोरोना वायरस संक्रमण के कारण जान गंवाने वालों की संख्या 50,018 हो गई। देश में आज अभी तक 964 मौंतें हुई हैं। कोरोना से मौत के मामले में अभी तक महाराष्ट्र सबसे आगे है। यहां शनिवार शाम तक 19,749 लोगों की मौत हो चुकी है। केंद्रीय स्वास्थ्य मंत्रालय ने अब तक संक्रमण के मामलों की कुल संख्या 25,26,192 बताई है। इसके अलावा मंत्रालय ने बताया कि 49,036 लोगों की मौत हुई है और उपचार के बाद 18,08,936 लोग कोरोना वायरस के संक्रमण से ठीक हुए हैं। राज्यों की बात करें तो राजस्थान में कोरोना वायरस संक्रमण से मरने वालों की संख्या शनिवार रात तक बढ़कर 862 हो गयी जबकि 1287 नये मरीज सामने आये। अधिकारियों ने बताया कि शनिवार रात साढ़े आठ बजे तक के बीते लगभग 24 घंटे में राज्य में कोरोना वायरस संक्रमण से 16 और मरीजों की मौत हुई हैं। इससे राज्य में इस घातक संक्रमण से कुल मृतकों की संख्या बढ़कर 862 हो गयी है। बिहार में कोरोना वायरस संक्रमण के मामले अब एक लाख पार चले गये और पिछले 24 घंटे के दौरान 15 और मरीजों की मौत हो जाने से इस रोग से मरने वालों की संख्या शनिवार को 515 पहुंच गयी । स्वास्थ्य विभाग के मुताबिक बिहार में पिछले 24 घंटे के दौरान कोरोना वायरस संक्रमण से 15 और लोगों की मौत हुई। छत्तीसगढ़ में शनिवार को 428 नए लोगों में कोरोना वायरस संक्रमण की पुष्टि होने के साथ ही राज्य में संक्रमितों की संख्या बढ़कर 14987 हो गई है। राज्य में शनिवार को कोरोना वायरस से और चार लोगों की मृत्यु भी हुई।